Какъв е моят практически опит?

Моите опитности от лагеруването ми на РилаОт 1987г. до 2002г. бях в лагера/школата/ на Рила. Надявам се да бъда полезен с моя опит на тези, които се качват за първи път. Ето някои от моите препоръки:  

1.Преценете духовната и физическата си потребност от участие в Лятната духовна школа край Седемте рилски езера. Не оставяйте единствено да ви води любопитството и ентусиазма на близки и приятели. Участвайки в школата, вие поемате и голяма отговорност.  

2.Преценете много точно вашата физическа готовност и сериозността на заболяванията, ако имате такива. Помнете, че една неточна ваша преценка, може да разтрои работата на целия лагер (школа).  

3.Вземете си аптечка, която може да ви бъде полезна при нужда. В нея можете да поставите бинтове (широк и тесен), марли, цитопласт, памук, болкоуспокояващи, пасти и гелове за болки в ставите и мускулите, ампула с алергозан (със спринцовка и игла). Преди години носех и противозмийска отрова в термос, но е трудно да се съхранява. (Противно на някои научни твърдения, дори на 2500м надморска височина се срещат усойници.)  

4.Направете си планинска застраховка, която да може да покрие сума като компенсация за 1000лв. Така ще бъдете сигурни, че при нужда Планинската спасителна служба ще реагира (услугите вече се заплащат от пострадалия, а извозване с хеликоптер е на цена около 900лв.).  

5.Носете със себе си gsm, който да издържа по-дълго време без зареждане.може и поне две заредени батерии. “Вкарайте” в паметта му номерата за връзка с ПСС Не прекалявайте с използването на gsm в планината. “Разтоварете се” от връзките си със света.  

6.Преди да тръгнете за планината “поразходете” обувките си при различни условия, за да прецените дали са ви удобни и дали не се хлъзгат. Вземете поне 2 чифта.  

7.Купете си крем против слънчево изгаряне. Ако сте по-бели, защитният фактор трябва да бъде по-голям. Помнете, че на планина слънцето е по-силно. Намажете се с крема около половин час преди да се изложите на слънце.  

8.В планината ви е необходима и бяла шапка. Добре е тя да е с по-голяма периферия или козирка. Не трябва да ви стяга или да пада от най-лекия вятър.  

9.Необходими са ви и слънчеви очила. Те ще са ви много по-полезни, ако са с добър защитен фактор на стъклата. Закупените за 3-4лв. от улични сергии дори могат да ви навредят.  

10.Ще ви е полезен и един малък термос. В него можете да си слагате вода или чай.  

11.Не пийте студена вода по време на преходите си.  

12.Преди тръгване по труден маршрут поразтрийте мускулите си и направете лека гимнастика. Ако имате здравословни проблеми, използвайте и пасти или гелове.  

13.Преди по-дълги преходи преценете доколко са ви удобни раниците и обувките.  

14.Хубаво е при преходи в раницата ви да има аптечка, ножче, фенерче, кибрит, хартия, дъждобран, дрехи за преобличане и за студено време и по възможност gsm.  

15.Не се подлъгвайте по ясното време. Понякога промените стават много бързо.  

16.Не бързайте! Спирайте често и се любувайте на природата.  

17.Когато вървите по пътека, внимавайте, когато стъпвате на малки камъни и плочи. Можете да се хлъзнете.  

18.Когато вървите по пътеки в гората, старайте се да не стъпвате на показали се корени от големите дървета.  

19.Когато слизате по голям наклон, опитайте се да използвате слаломно движение (виене като змия). Така по-малко ще ви се набият пръстите в обувките и ще бъдете по-устойчиви.  

20.Ако желаете, преди всяко тръгване можете да казвате формулата: “Учителю благи, води ме!”.  

21.Когато слизате от планината, опитайте се да благодарите на съществата за условията, които са ви предоставили.  

22.Където е възможно, почиствайте планината. Помнете, че тя е жив организъм и така вие й помагате.  

23.Не топете краката си дълго време в студена вода. Така можете да навредите на сърцето си.  

24.Не се хранете обилно и не поглъщайте много течности преди да тръгнете на път.  

25.Храната ви по време на преход да бъде главно плодове, зеленчуци, може и нещо сладко (шоколад, сушени плодове, мед) или малък сандвич.  

26.При преходи поставете дрехите и обувките си в найлонови торби. Така те ще се запазят сухи, ако завали дъжд.  

27.Купете си няколко чифта стелки за обувки, различни по дебелина.  

28.Ако ви се разранят глезените при преход, можете да ги превържете с бинт или памук и лейкопласт.  

29.Когато пристигнете в ЛДШ,направете си регистрация. Така ще спестите неприятности на Братството,ако има проверка.  

30.Когато имате възможност, носете малко повече пари (около 250 лв.), но ги разделете на няколко части и ги сложете на различни места в багажа.  

31.Най-ценните неща носете по възможност винаги със себе си.  

32.Ако сте в палатка, помнете, че вечер, а понякога и сутрин, има нужда от осветление. Ако имате възможност вземете си голям фенер, който можете да използвате като лампа в палатката.  

33.Помнете, че в лагера няма да бъдете сами. Ако имате възможност, вземете нещо, с което можете да помогнете на някого (храна, дреха).  

34.Помислете как ще се събуждате сутрин около 5-5,30 ч.Звънтящите мобилни телефони не са за предпочитане…  

35.Вземете си няколко чувала от захар, една голяма игла и дебел дълъг конец. Ако ще пътувате с раница и ще ползвате коне, ще е добре да “облечете” раницата с чувал и да зашиете отвора. Така ще я предпазите от скъсване, когато конете минават край клековете. Не забравяйте да надпишете чувалите си, за да можете да ги откриете по-лесно.  

36.Добре ще е, ако се опитате да изпреварите конете. Така ще посрещнете багажа си и ще го предпазите от хвърляне или загубване  

.37.Помнете, че конярите винаги се пазарят и рядко ще качат повече от 50кг на кон.  

38.Добре ще е, ако багажите ви тежат около 40-50 кг.  

39.Помнете, че в повечето случаи цената на превозването на багажа в обратна посока е по-висока. Тогава конярите се пазарят и товарят по-малко.  

40.Носете си найлон, с който можете да покриете палатката си и друг, който можете да подложите под нея.  

41.Носете си постелки за пода. Земята често е студена.  

42.Спалните ви чували трябва да бъдат за минусови температури.



